Vammaisella henkilöllä olisi oikeus saada henkilökohtaista apua, jos hän tarvitsee toisen henkilön apua päivittäisissä toimissa, työssä tai opiskelussa tai vuorovaikutuksessa, vapaa-ajan toiminnassa tai yhteiskunnallisessa osallistumisessa.
Uuden vammaispalvelulain mukaan oikeus saada henkilökohtaista apua edellyttäisi aina, että vammainen henkilö kykenee muodostamaan ja ilmaisemaan tahtonsa avun sisällöstä itsenäisesti tai tuettuna käyttäen itselleen soveltuvaa kommunikaatiokeinoa.
Voimavaraedellytys viittaa kumottavan vammaisuuden perusteella järjestettävistä palveluista ja tukitoimista annetun lain henkilökohtaisen avun myöntämisen edellytykseen, jonka mukaan vaikeavammaisella henkilöllä tulee olla voimavaroja määritellä avun sisältö ja toteutustapa. Edellytys on muotoiltu uuteen vammaispalvelulakiin lievemmin, kumottavan lain aikana syntynyttä oikeuskäytäntöä vastaavalla tavalla.